Politiet om Løten-drapet: Ikke sikre på hva Ole Andreas (37) døde av
Så langt har ikke etterforskningen klarlagt en sikker dødsårsak. Politiet sier at det er en mulighet for at de aldri får svar. Det opplyser politiadvokat Liv Hilde Nytrøen til VG.  – Per nå har vi ikke noen sikker dødsårsak. Vi vil etterforske mot det, men det er ikke alle saker man finner en dødsårsak. Det er ofte relatert til hvilken tilstand det man finner er i. 37 år gamle Ole Andreas Sønstvedt fra Skien ble funnet død på gården til en 42 år gammel kvinne på Løten. Sønstvedt hadde da vært savnet i flere uker. Den 42 år gamle kvinnen er siktet for drap, men nekter straffskyld.  Politiet har tidligere bekreftet at levningene var brente. Politiadvokaten sier at de fremdeles venter på flere rapporter, blant annet endelig obduksjonsrapport, samlerapporter og analyser. – Men det er ikke sikkert at de vil gi oss noe svar på dødsårsak.  – Kan det å ikke kunne fastslå det, vanskeliggjøre saken? – Det er noe vi etterforsker mot, men det er ikke avgjørende. Det avgjørende her er å finne ut hvem som drepte Sønstvedt.  – Ekstra belastning Bistandsadvokat Heidi Ysen sier at det er viktig for de pårørende å få svar.  – Finner man ikke ut av det, så gjør man ikke det. Men det er klart det er en ekstra belastning for de pårørende. De har hele tiden håpet på en oppklaring og avklaring av det som har skjedd med ham, herunder dødsårsak, sier Ysen til VG. Politiadvokat Nytrøen sier at de fremdeles etterforsker for fullt. Slik det ser ut nå, vil etterforskningen fortsette i alle fall til sommeren. – Vi jobber fortsatt med nye avhør av vitner, og med digitale spor. Det er veldig sentralt, og noe vi bruker mye tid på. Det er ofte gjennomgangen av de digitale sporene som gjør at vi trenger å ta nye avhør, sier hun.  Så langt har politiet gjennomført om lag 150 avhør.  – Så lenge den siktede kvinnen ikke erkjenner noen ting, så må vi lukke alle dører. Men jeg mener at saken står sterkere enn den gjorde for en stund siden.  Kvinnens forsvarer, Jens-Henrik Lien, sier at han ikke har noen kommentar til denne saken.  Nytrøen ønsker ikke å kommentere hvorvidt politiet har beslaglagt det de mener er drapsvåpenet. Hovedhypotesen er at Sønstvedt ble drept om kvelden nyttårsaften. – Mener dere at han er drept samme sted som han ble funnet? – Jeg ønsker ikke å kommentere akkurat det, men det jeg kan si er at all åstedsetterforskningen vi har gjort, er på gården. Funn i lavvo Tidligere har politiet bekreftet at de brente levningene ble funnet i en lavvo på gården.  – Det er der det er gjort flest kriminaltekniske funn, men det er også gjort kriminaltekniske funn ellers på gården. Lavvoen er et sted vi har brukt mye ressurser, og det er der vi har funnet det vesentlige. – Mener politiet at det er gjort forsøk på å skjule spor? – Jeg skal ikke kommentere hva som er gjort og ikke, men jeg kan si at det har vært et møysommelig arbeid å samle sporene fordi vi har funnet dem ulike steder. – Når mener dere at levningene er blitt brent?  – Vi mener at det er blitt brent i god tid før 24. januar da hun ble pågrepet. Vi har noen hypoteser om tidsrom, men jeg kan ikke kommentere det. Vi har noen datoer som står sterkere enn andre. – Går det på observasjoner eller er det andre ting? – Det går mye på digitale spor, men også vitneobservasjoner. Altså rett og slett hvor hun har vært til ulike tider. Den 42 år gamle kvinnen og Sønstvedt har tidligere vært kjærester, men status på relasjonen ved nyttår er foreløpig uklar. 
Ole Andreas Sønstvedt (37) fra Skien ble funnet død på Løten hos en 42 år gammel kvinne som er siktet for drap Sikker dødsårsak er fortsatt uklar, og politiet sier at det er mulig de ikke får svar Levningene ble funnet brent i en lavvo på gården, og politiet mistenker at drapet skjedde nyttårsaften Den siktede kvinnen nekter straffskyld. Etterforskningen vil sannsynligvis fortsette fram til sommeren